b'\n_START_ARTICLE_\nStolp ljubezni\n_START_PARAGRAPH_\nStolp ljubezni je 25,9 metrov visok razgledni stolp, postavljen na Velikem \xc5\xa0pi\xc4\x8dku na \xc5\xbdusmu blizu Loke pri \xc5\xbdusmu. Zgrajen je bil leta 2015. S stolpa se razprostira \xc5\xa1irok razgled, pogled se\xc5\xbee vse do Avstrije, Hrva\xc5\xa1ke in Mad\xc5\xbearske, ob lepem vremenu je mo\xc4\x8d uzreti tudi Triglav. Do stolpa je speljanih ve\xc4\x8d planinskih poti. Stolp obi\xc5\xa1\xc4\x8de okoli 12.000 turistov letno.\n_START_SECTION_\nZgodovina projekta\n_START_PARAGRAPH_\nIdeja za postavitev stolpa je tlela \xc5\xbee leta. Sprva mi\xc5\xa1ljen \xc5\xbeelezni stolp (ki v Ob\xc4\x8dini \xc5\xa0entjur \xc5\xbee stoji), je kmalu zamenjala ideja po lesenem. Na podlagi ogleda podobnega stolpa Planinskega dru\xc5\xa1tva Vrhnika so na \xc5\xbdusmu postavili maketo v merilo 1:20 in sicer le z enim podestom. Aprila 2014 je PD \xc5\xbdusem na mestu, kjer je bil stolp predviden polo\xc5\xbeila temeljni kamen, gradnja pa se je za\xc4\x8dela avgusta istega leta. Stolp ljubezni so slovesno odprli 26. aprila 2015.\n_START_SECTION_\nIme\n_START_PARAGRAPH_\nStolp je posve\xc4\x8den ljubezni z razlogom, saj v vasi \xc5\xbdusem stoji cerkev Sv. Valentina, zavetnika zaljubljencev.'